দিল্লি বিস্ফোরণের পর দেশজুড়ে তল্লাশি, বিশেষ নজর জম্মু-কাশ্মীরে

নয়াদিল্লি: দিল্লি বিস্ফোরণ (Delhi Blast) কাণ্ডে তদন্ত জোরদার করল NIA। দেশজুড়ে তল্লাশি চলছে, তবে সবচেয়ে বেশি নজর রাখা হচ্ছে জম্মু-কাশ্মীরের (Jammu and Kashmir) দিকে, কারণ অভিযোগ উঠেছে, সেখান থেকেই দিল্লির সন্ত্রাসের জাল বোনা হয়েছিল। এরই মধ্যে বৃহস্পতিবার বিস্ফোরণে জড়িত সন্দেহে আরও চারজনকে গ্রেফতার করেছে NIA। ফলে মোট ধৃতের সংখ্যা বেড়ে দাঁড়িয়েছে ৬।

তদন্তকারী সংস্থা সূত্রে জানা গিয়েছে, ধৃতদের জিজ্ঞাসাবাদ করে বিস্ফোরণের পিছনে থাকা বৃহত্তর নেটওয়ার্ক সম্পর্কে তথ্য মিলতে পারে বলে আশা করছে NIA।

আরও পড়ুন: ৪০০ পার দিল্লির AQI, পাল্লা দিয়ে পড়ছে তাপমাত্রার পারদ

১০ অক্টোবর সন্ধ্যায় পুরনো দিল্লির লালকেল্লা সংলগ্ন মেট্রো স্টেশনের সামনে ধীরগতিতে এসে থামে একটি হুন্ডাই i20। তার কয়েক মুহূর্ত পরেই ভয়াবহ বিস্ফোরণে কেঁপে ওঠে গোটা এলাকা। এখনও পর্যন্ত ১৪ জনের মৃত্যু এবং প্রায় ৩০ জন আহত হওয়ার খবর মিলেছে। পরের দিনই তদন্তভার তুলে দেওয়া হয় NIA-এর হাতে।

তদন্তে নেমে প্রথমে গ্রেফতার করা হয় আমির রশিদ আলিকে। তাঁরই হুন্ডাই গাড়িটি বিস্ফোরণে ব্যবহার করা হয়েছিল বলে দাবি। অভিযোগ, তিনিই বিস্ফোরক বোঝাই গাড়িটি সুইসাইড বম্বার উমর উন নবির কাছে পৌঁছে দিয়েছিলেন। জম্মু-কাশ্মীরের বাসিন্দা আমিরকে সাম্বুরা এলাকা থেকে আটক করা হয়।

১৭ নভেম্বর তদন্তে বড় সাফল্য পায় NIA। অনন্তনাগ থেকে গ্রেফতার করা হয় উমরের ঘনিষ্ঠ সহযোগী জাসির আলি বিলানিকে। অভিযোগ, তিনি জঙ্গিদের জন্য ড্রোন তৈরি করতেন এবং দিল্লি বিস্ফোরণের পরিকল্পনা তৈরির নেপথ্যেও সরাসরি যুক্ত ছিলেন।

এদিকে জম্মু-কাশ্মীর থেকেই আরও তিন জনকে গ্রেফতার করেছে NIA। পাশাপাশি ফরিদাবাদে বিস্ফোরক উদ্ধারের ঘটনায় অভিযুক্ত তিন চিকিৎসকও দিল্লি বিস্ফোরণ কাণ্ডের সঙ্গে পরোক্ষে যুক্ত বলে তদন্তকারীদের দাবি। NIA-এর পাশাপাশি দিল্লি, জম্মু-কাশ্মীর, হরিয়ানা ও উত্তরপ্রদেশ পুলিশ সহ বহু সংস্থা মিলে তদন্ত চালাচ্ছে।