বিস্ফোরণের আতঙ্ক কাটিয়ে ফের খুলছে লালকেল্লা, পর্যটকদের বড় সুখবর কেন্দ্রের

নয়াদিল্লি: দিল্লির লালকেল্লার (Delhi Red Fort) কাছে ভয়াবহ বিস্ফোরণের ছায়া কাটতে শুরু করেছে। নাশকতার দুঃস্বপ্ন পিছনে ফেলে ফের পর্যটকদের জন্য খুলে যাচ্ছে ঐতিহাসিক লালকেল্লা। শনিবার ভারতীয় পুরাতত্ত্ব সর্বেক্ষণ (ASI) বিবৃতি দিয়ে জানিয়েছে, রবিবার অর্থাৎ ১৬ নভেম্বর থেকে আগের মতোই পর্যটকদের জন্য খুলে দেওয়া হবে লালকেল্লা।

বিস্ফোরণের জেরে বন্ধ হয়েছিল লালকেল্লা। গত সোমবার সন্ধ্যা ৬টা ৫২ মিনিটে লালকেল্লার কাছে মেট্রো স্টেশনের সামনে ঘটে ভয়াবহ বিস্ফোরণ। ঘটনায় ১৩ জনের মৃত্যু হয়। নিরাপত্তার স্বার্থে লালকেল্লা-সহ আশপাশের এলাকায় বন্ধ করে দেওয়া হয় প্রবেশাধিকার। মেট্রো স্টেশনের ১ নম্বর গেট এখনও বন্ধ, যদিও শনিবার খুলে দেওয়া হয়েছে ২ ও ৩ নম্বর গেট।

আরও পড়ুন: ‘আগে কাজ, তার পরে সব’ এটাই ছিল প্রৌঢ় মহম্মদ শফির শেষ কথা

বিস্ফোরণের পর এএসআই চিঠি দিয়ে দিল্লি পুলিশকে জানায়, লালকেল্লা মঙ্গলবার থেকে বৃহস্পতিবার পর্যন্ত বন্ধ থাকবে। পরে তদন্তের স্বার্থে আরও দু’দিন বাড়ানো হয় মেয়াদ। অবশেষে পরিস্থিতি পর্যালোচনা করে শনিবার সিদ্ধান্ত নেওয়া হয়েছে। রবিবার থেকেই ফের পর্যটকদের জন্য খুলে দেওয়া হবে লালকেল্লা।

এদিকে বিস্ফোরণকাণ্ডে তদন্ত শুরু করেছে এনআইএ। গোটা দেশজুড়ে চলছে তল্লাশি ও ধরপাকড়। শ্রীনগর-সহ বিভিন্ন প্রান্ত থেকে ধরা পড়েছেন একাধিক চিকিৎসক। তদন্তকারীদের নজরে ফরিদাবাদের আল-ফালাহ বিশ্ববিদ্যালয়। শুক্রবার বাংলার এক সন্দেহভাজনকে গ্রেফতার করেছে এনআইএ।

তদন্তকারীদের দাবি, ধীরে ধীরে সামনে আসছে দেশে ছড়িয়ে থাকা ‘হোয়াইট কলার টেরর’-এর নয়া নক্ষত্রচিত্র, যা উদ্বেগ বাড়াচ্ছে গোয়েন্দা সংস্থাগুলির। লালকেল্লা ফের খোলা হলেও নিরাপত্তা ব্যবস্থা আরও জোরদার করা হয়েছে বলে সূত্রের খবর। Monument–এ পর্যটকদের প্রবেশে কড়া নজরদারি থাকবে।